钦定古今图书集成/理学汇编/文学典/第199卷 > 《答巩仲至》〈节〉前人
## 钦定古今图书集成/理学汇编/文学典/第199卷 > 《答巩仲至》〈节〉前人

尝闲考诗之原委，因知古今之诗，凡有三变。盖自书
传所记虞、夏以来，下及魏、晋，自为一等；自晋、宋间颜、
谢以后，下及唐初，自为一等；自沈、宋以后，定著律诗，
下及今日，又为一等。然自唐初以前，其为诗者固有
高下，而法犹未变。至律诗出而后诗之与法，始皆大
变，以至今日，益巧益密，而无复古人之风矣。故尝妄
欲抄取经史诸书所载韵语，下及《文选》、汉魏古词，以
尽乎郭景纯、陶渊明之所作，自为一编，而附于《三百
篇》《楚辞》之后，以为诗之根本准则。又于其下二等之
中，择其近于古者各为一编，以为之羽翼舆卫。其不
合者，则悉去之，不使其接于吾之耳目，而入于吾之
胸次。要使方寸之中，无一字世俗言语意思，则其为
诗，不期于高远而自高远矣。